Folketing
2011-02-10

Jeg må bare sige til ordføreren, at det her slet, slet ingen mening giver, for ordføreren står jo her og siger, at man overlader det til kommunerne. Det, som det her rigtig dårlige lovforslag bærer præg af, er »skal«-paragraffer. Kommunerne skal gøre, kommunerne skal gøre – de får ingen mulighed for at lave en faglig kommunal vurdering, som passer ind i deres langtidsplanlægning. Det er jo derfor, kommunerne råber meget højt i forhold til det her, og det er derfor, jeg siger: Hvad bygger I det på? Regeringen har været ude at spørge, i simple interview i 16 kommuner, hvilket har afdækket, at der er en barriere i planloven. Og så gør regeringen noget, ja, men regeringen gør det fuldstændig forkerte: Det gør Danmark grimmere, og det kan være med til at skabe en endnu større affolkning af landområderne. Jeg vil gerne spørge ordføreren: Når der nu skal gives landzonetilladelser, hvilken rolle får Naturklagenævnet så i forhold til de landzonetilladelser, som skal gives af kommunerne derude? Får Naturklagenævnet fuldstændig sin samme objektive ret, som det har i dag?